A Bizottság 650/2003/EK rendelete
(2003. április 10.)
a 999/2001/EK európai parlamenti és tanácsi rendeletnek az élő juh- és kecskefélék behozatala tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 260/2003/EK rendelettel [1] módosított, az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre [2] és különösen annak 23. cikkére,
mivel:
(1) A 999/2001/EK rendelet módosításáról szóló 260/2003/EK bizottsági rendelet új felszámolásra vonatkozó közösségi szabályokat vezetett be a Tudományos Operatív Bizottságnak (TOB) a kiskérődzőkből származó anyagok biztonságos előállításáról szóló, 2002. április 4-i és 5-i véleménye alapján, miután egy kiskérődzőket tartó gazdaságban megerősítették a surlókór jelenlétét. Az ilyen felszámolási szabályok összhangja érdekében módosították a tenyészjuhok Közösségen belüli kereskedelmére vonatkozó szabályokat is, hogy megszüntessék az ARR/ARR prionfehérje-genotípussal rendelkező juhok kereskedelmének surlókórral összefüggő korlátozásait.
(2) Módosítani kell az élő juh- és kecskefélék behozatalára vonatkozó szabályokat, hogy azok megfeleljenek a Közösségen belüli kereskedelemre vonatkozó szabályoknak.
(3) A 999/2001/EK rendeletet ezért ennek megfelelően módosítani kell.
(4) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 999/2001/EK rendelet IX. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ezt a rendeletet 2003. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. április 10-én.